กรุ๊ปลีสร่วมทุน ปล่อยกู้เมียนมา
จีแอลรุกเพิ่ม ปล่อยกู้ตลาดเมียนมา จับมือพันธมิตรท้องถิ่นตั้งบริษัทร่วมทุนใหม่
14 ต.ค. 2559

จีแอลรุกเพิ่ม ปล่อยกู้ตลาดเมียนมา จับมือพันธมิตรท้องถิ่นตั้งบริษัทร่วมทุนใหม่ 
นายมิทซิจิ โคโนชิตะ ประธานกรรมการและประธานเจ้าหน้าที่บริหาร บริษัท กรุ๊ปลีส หรือ จีแอล เปิดเผยว่า กลุ่มจีแอลได้ร่วมลงนามบันทึกข้อตกลงกับกลุ่มเอเอ็มเค คอนซอร์เตียม ซึ่งเป็นกลุ่มนักลงทุนท้องถิ่นของประเทศเมียนมา เพื่อจัดตั้งบริษัทร่วมทุนขึ้นมาใหม่ ประกอบธุรกิจสินเชื่อประเภทต่างๆ ในเมียนมา คาดว่าจะเริ่มปล่อยสินเชื่อได้ในต้นปี 2560 
สำหรับบริษัทร่วมทุนดังกล่าว ทางกลุ่มจีแอลจะถือหุ้นใหญ่ 57% และกลุ่มเอเอ็มเค คอนซอร์เตียม 43% ตั้งเป้าปีหน้าปล่อยสินเชื่อในเมียนมาให้ได้ประมาณ 50 ล้านเหรียญสหรัฐ หรือประมาณ 1,750 ล้านบาท 
ทั้งนี้ บริษัทยังมีนโยบายซื้อกิจการในกลุ่มซีแอลเอ็มวี (กัมพูชา ลาว เมียนมา และเวียดนาม) อย่างต่อเนื่อง โดยใช้เงินทุนที่มาจากหุ้นกู้แปลงสภาพที่มีอยู่ 350 ล้านเหรียญสหรัฐ หรือประมาณ 12,250 ล้านบาท และพร้อมจะพิจารณาเรื่องการเพิ่มทุนอีก หากมีการซื้อกิจการขนาดใหญ่ในอนาคต
“นโยบายตอนนี้ เราเน้นขยายไปยังตลาดต่างประเทศ เนื่องจากให้ผลตอบแทนดีกว่าไทย ซึ่งไทยมีการเติบโตแค่ 10-15% ขณะที่กัมพูชาเติบโต 100% รวมถึงประเทศอื่นๆ ที่เข้าไปลงทุนก็มีการเติบโตเท่าตัว คาดว่าปีหน้ายอดสินเชื่อในไทยในจะเหลือแค่ 1 ใน 5 ของยอดสินเชื่อรวมทั้งหมดของกลุ่มจีแอล” นายมิทซิจิ กล่าว